### NN 156/2025 (24.12.2025.), Pravilnik o tržišnim standardima i utvrđivanju pravila o kontrolama usklađenosti s tržišnim standardima za sektor voća i povrća, određene prerađene proizvode od voća i povrća te sektor banana

Ministarstvo poljoprivrede, šumarstva i ribarstva

2354

Na temelju članka 52. stavka 6., članka 131. stavka 12. i članka 159. stavka 4. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) te članka 38. stavka 3. Zakona o sustavu državne uprave (»Narodne novine«, br. 66/19. i 155/23.) ministar poljoprivrede, šumarstva i ribarstva uz prethodnu suglasnost ministra vanjskih i europskih poslova, donosi

PRAVILNIK

O TRŽIŠNIM STANDARDIMA I UTVRĐIVANJU PRAVILA O KONTROLAMA USKLAĐENOSTI S TRŽIŠNIM STANDARDIMA ZA SEKTOR VOĆA I POVRĆA, ODREĐENE PRERAĐENE PROIZVODE OD VOĆA I POVRĆA TE SEKTOR BANANA

I. OPĆE ODREDBE

Članak 1.

Ovim Pravilnikom propisuju se tržišni standardi za sektor voća i povrća, određene prerađene proizvode od voća i povrća te sektor banana, sadržaj, oblik i način vođenja baze podataka o trgovcima koji posluju u navedenim sektorima te kontrola usklađenosti proizvoda iz navedenih sektora s tržišnim standardima.

Članak 2.

Ovim se Pravilnikom osigurava provedba sljedećih propisa Europske unije:

– Uredbe (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20. 12. 2013.) (u daljnjem tekstu: Uredba (EU) br. 1308/2013)

– Delegirane uredbe Komisije (EU) 2023/2429 оd 17. kolovoza 2023. o dopuni Uredbe (EU) br. 1308/2013 Europskog parlamenta i Vijeća u pogledu tržišnih standarda za sektor voća i povrća, određene prerađene proizvode od voća i povrća te sektor banana i o stavljanju izvan snage Uredbe Komisije (EZ) br. 1666/1999 i provedbenih uredbi Komisije (EU) br. 543/2011 i (EU) br. 1333/2011 (SL L, 2023/2429, 3. 11. 2023.) (u daljnjem tekstu: Delegirana uredba Komisije (EU) 2023/2429)

– Provedbene uredbe Komisije (EU) 2023/2430 оd 17. kolovoza 2023. o utvrđivanju pravila o kontrolama usklađenosti s tržišnim standardima za sektor voća i povrća, određene prerađene proizvode od voća i povrća te sektor banana (SL L, 2023/2430, 3. 11. 2023.) (u daljnjem tekstu: Provedbena uredba Komisije (EU) 2023/2430).

Pojmovi

Članak 3.

(1) Izrazi koji se koriste u Zakonu o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) (u daljnjem tekstu: Zakon) koriste se i u ovom Pravilniku.

(2) U smislu ovoga Pravilnika pojedini pojmovi imaju sljedeće značenje:

1. uvoz je svako unošenje pošiljaka voća i povrća, određenih prerađenih proizvoda od voća i povrća i banana iz trećih zemalja koje su namijenjene stavljanju na tržište Europske unije ili za osobnu uporabu ili potrošnju na carinskom području Europske unije

2. izvoz je svako iznošenje pošiljaka voća i povrća, određenih prerađenih proizvoda od voća i povrća i banana iz carinskog područja Europske unije

3. uvoznik je svaki trgovac koji podnosi ili u čije ime se podnosi carinska deklaracija za puštanje pošiljaka voća i povrća, određenih prerađenih proizvoda od voća i povrća i banana u slobodni promet na carinskom području Europske unije

4. izvoznik je svaki trgovac koji podnosi ili u čije ime se podnosi carinska deklaracija za pošiljke voća i povrća, određenih prerađenih proizvoda od voća i povrća i banana namijenjenih izvozu u treće zemlje

5. treće zemlje jesu sve zemlje koje nisu članice Europske unije

6. nadležni inspektor je inspektor Državnog inspektorata, a podrazumijeva poljoprivrednog inspektora i fitosanitarnog inspektora

7. UNECE standardi su međunarodni standardi koje je odobrila Gospodarska komisija Ujedinjenih naroda za Europu

8. potvrda o usklađenosti voća, povrća i banana s tržišnim standardima je potvrda iz Priloga III. Provedbene uredbe Komisije (EU) 2023/2430 (u daljnjem tekstu: potvrda o usklađenosti)

9. certifikat OECD Sheme za primjenu međunarodnih standarda za voće i povrće (u daljnjem tekstu: OECD certifikat) je certifikat koji je izdalo ovlašteno tijelo zemlje izvoznice, članice OECD Sheme za primjenu međunarodnih standarda za voće i povrće ili ga izdaje nadležni inspektor za izvoz u zemlje članice OECD Sheme za primjenu međunarodnih standarda za voće i povrće

10. Upisnik trgovaca voćem i povrćem, određenim prerađenim proizvodima od voća i povrća i bananama (u daljnjem tekstu: Upisnik trgovaca) je elektronička baza podataka o trgovcima voćem i povrćem, određenim prerađenim proizvodima od voća i povrća i bananama koju u skladu s člankom 131. Zakona uspostavlja i vodi Ministarstvo poljoprivrede, šumarstva i ribarstva (u daljnjem tekstu Ministarstvo).

11. trgovac je pravna ili fizička osoba u smislu odredbe članka 3. stavka 2. Provedbene uredbe Komisije (EU) 2023/2430 i članka 11. ovoga Pravilnika

12. ovlašteni trgovac je trgovac voćem i povrćem ovlašten rješenjem Ministarstva za obavljanje kontrole usklađenosti voća i povrća s tržišnim standardima, označavanje svakog pakiranja proizvoda u fazi otpreme korištenjem obrasca iz Priloga I. i potpisivanje potvrde o usklađenosti s tržišnim standardima Europske unije za svježe voće i povrće iz Priloga III. Provedbene uredbe Komisije (EU) 2023/2430

13. proizvodno područje iz članka 5. stavka 1. točke (a) podtočke ii. i stavka 2. istog članka Delegirane uredbe Komisije (EU) 2023/2429 predstavlja administrativno teritorijalno područje jedne županije, osim u slučaju Grada Zagreba i Zagrebačke županije koji zajedno čine jedno proizvodno područje

14. Jedinstvena kontaktna točka je mjesto pri kojem se na razini Republike Hrvatske, Europske unije i cijelog Europskog gospodarskog prostora pružaju informacije o uvjetima poslovanja u Republici Hrvatskoj, prvenstveno za pravo poslovnog nastana i slobodu pružanja usluga, u skladu sa zakonom kojim su uređene usluge

15. viša sila podrazumijeva sljedeće vrste prirodnih nepogoda: olujni i orkanski vjetar, poplava, suša, tuča, kiša koja se smrzava u dodiru s podlogom, mraz te snježni nanos

16. IMSOC sustav (Information Management System for Official Controls) je računalni sustav za upravljanje informacijama za službene kontrole, uspostavljen od strane Europske komisije u suradnji s državama članicama, za upravljanje podacima, informacijama i dokumentima povezanima s poljoprivredno-prehrambenim lancem i njihovu automatsku razmjenu u skladu s Uredbom Europskog parlamenta i Vijeća (EU) 2017/625 i Provedbenom uredbom Komisije (EU) br. 2019/1705.

(3) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

II. TRŽIŠNI STANDARDI

Tržišni standardi

Članak 4.

(1) Tržišni standardi su skup pravila koja se primjenjuju na proizvode u svim fazama stavljanja na tržište (uključujući uvoz i izvoz) proizvoda iz sektora voća i povrća i nekim fazama stavljanja na tržište proizvoda iz sektora banana (zelene banane), a mogu obuhvaćati sljedeće:

– zahtjeve kvalitete proizvoda (minimalne zahtjeve i zahtjeve zrelosti)

– klasiranje proizvoda

– veličinu proizvoda

– težinu proizvoda

– ambalažu

– prezentiranje (ujednačenost i pakiranje) proizvoda

– označavanje proizvoda

– prijevoz i skladištenje

– stavljanje na tržište.

(2) Tržišni standardi iz stavka 1. ovoga članka obuhvaćaju:

– opći tržišni standard

– posebne tržišne standarde

– označavanje zemlje podrijetla za određene prerađene proizvode od voća i povrća te zrele banane.

(3) Opći tržišni standard za voće i povrće iz stavka 2. podstavka 1. ovoga članka propisan je u Prilogu I., Dijelu A Delegirane uredba Komisije (EU) 2023/2429.

(4) Posebni tržišni standardi za voće i povrće i banane iz stavka 2. podstavka 2. ovoga članka propisani su u Priloga I., Dijelu B Delegirane uredba Komisije (EU) 2023/2429.

(5) Ako je voće i povrće iz dijela IX. Priloga I. Uredbe (EU) br. 1308/2013 u skladu s bilo kojim važećim UNECE standardom smatra se da je usklađeno s općim tržišnim standardom iz stavka 3. ovoga članka.

(6) Iznimke i izuzeća od primjene tržišnih standarda iz stavka 2. ovoga članka propisana su člankom 6. ovoga Pravilnika.

Primjena tržišnih standarda

Članak 5.

(1) Tržišni standardi iz članka 4. stavka 2. ovoga Pravilnika primjenjuju se na sljedeće sektore i proizvode:

a) voće i povrće iz dijela IX. Priloga I. Uredbe (EU) br. 1308/2013

b) zelene banane KN oznake 0803 90 10, iz dijela XI. Priloga I. Uredbe (EU) br. 1308/2013

c) sušeno voće KN oznake ex 0813, suhe smokve KN oznake 0804 20 90; suho grožđe KN oznake 0806 20 iz dijela X. Priloga I. Uredbe (EU) br. 1308/2013 i zrele banane, dozrele na području Europske unije KN oznake 0803 90 10 iz dijela XI. Priloga I. Uredbe (EU) br. 1308/2013.

d) konzumni krumpir KN oznake 0701 iz Dijela XXIV. Odjeljka 2. Priloga I. Uredbe (EU) br. 1308/2013.

(2) Voće i povrće iz stavka 1. točke a) te konzumni krumpir iz stavka 1. točke d) ovoga članka moraju biti usklađeni sa zahtjevima općeg tržišnog standarda iz članka 4. stavka 3. ovoga Pravilnika, osim ako ne podliježu posebnom tržišnom standardu iz članka 4. stavka 4. ovoga Pravilnika.

(3) Posebni tržišni standardi iz stavka 2. ovoga članka primjenjuju se na sljedeće proizvode:

– jabuke

– agrume

– kivi

– zelenu salatu, kovrčavu i širokolisnu endiviju

– breskve i nektarine

– kruške

– jagode

– slatke paprike

– stolno grožđe

– rajčice

– zelene banane.

(4) Sušeno voće i zrele banane iz stavka 1. točke c) ovoga članka u skladu s člankom 3. Delegirane uredba Komisije (EU) 2023/2429 moraju biti označeni zemljom podrijetla.

(5) Proizvodi iz stavka 1. točaka a), c) i d) ovoga članka moraju biti usklađeni s odgovarajućim tržišnim standardom iz članka 4. stavka 2. ovoga Pravilnika:

a) nakon pripreme i pakiranja proizvoda radi stavljanja na tržište

b) u fazi otpreme proizvoda u rasutom stanju ili pakiranih proizvoda s mjesta skladištenja proizvoda ili mjesta pakiranja proizvoda prema krajnjem odredištu gdje se proizvod izlaže ili nudi na prodaju

c) u fazi maloprodaje

d) u fazi veleprodaje, uključujući usklađenost prije uvoza i izvoza.

(6) Zelene banane iz stavka 1. točke b) ovoga članka moraju biti usklađene s posebnim tržišnim standardom iz članka 4. stavka 2. podstavka 2. ovoga Pravilnika koji se primjenjuje na banane:

– podrijetlom iz trećih zemalja u fazi puštanja u slobodni promet

– podrijetlom iz Europske unije u fazi prvog istovara u Europsku uniju

– koje se potrošačima isporučuju svježe u regiji proizvodnje, u fazi napuštanja pogona za pakiranje.

Iznimke i izuzeća od primjene tržišnih standarda

Članak 6.

(1) Iznimno od članka 5. stavka 1. ovoga Pravilnika sljedeći proizvodi ne moraju biti u skladu s tržišnim standardima:

a) proizvodi koji su jasno označeni riječima »namijenjeni za preradu« ili »za prehranu životinja« ili drugim istoznačnim tekstom te su:

– namijenjeni industrijskoj preradi

– pripremljeni za maloprodaju potrošačima za osobnu upotrebu i namijenjeni za preradu od strane tih potrošača

– namijenjeni za pripremu proizvoda iz članka 5. stavka 1. točke (b) podtočke xvii. Delegirane uredbe Komisije (EU) 2023/2429 razvrstanih kao voće i povrće iz dijela IX. Priloga I. Uredbe (EU) br. 1308/2013, koji su pripremljeni na bilo koji način u opsegu većem od obrezivanja kako je navedeno u primjenjivom posebnom standardu UNECE-a ili nisu neoštećeni u smislu općeg tržišnog standarda i spremni su za izravnu konzumaciju, svježi ili kuhani

– namijenjeni za prehranu životinja ili za neku drugu neprehrambenu upotrebu

b) proizvodi koje poljoprivrednik prodaje izravno potrošačima za osobnu upotrebu isključivo i samo na svojem gospodarstvu

c) proizvodi koji se stavljaju na tržište kao jestive klice nakon što proklije sjeme biljaka, razvrstani kao voće i povrće u dijelu IX. Priloga I. Uredbe (EU) br. 1308/2013.

(2) Iznimno od članka 5. stavka 1. ovoga Pravilnika, vlastiti proizvodi koje poljoprivrednik prodaje izravno potrošačima unutar proizvodnog područja iz članka 3. stavka 2. točke 13. ovoga Pravilnika, ne moraju udovoljavati zahtjevima tržišnih standarda, ako ih poljoprivrednik prodaje:

– na lokalnoj tržnici na malo, na mjestu koje je rezervirano samo za poljoprivrednike

– izravnom dostavom.

(3) Mjesta rezervirana samo za poljoprivrednike iz stavka 2. ovoga članka određuje jedinica lokalne ili regionalne samouprave ili poslovni subjekt koji upravlja ili je vlasnik tržnice na malo.

(4) Prodaja unutar proizvodnog područja iz stavka 2. ovoga članka znači prodaju vlastitih proizvoda iz članka 5. stavka 1. točaka a) i d) ovoga Pravilnika od strane poljoprivrednika upisanog u Upisnik poljoprivrednika ili Upisnik obiteljskih poljoprivrednih gospodarstava (u daljnjem tekstu: Upisnik OPG-a) koji je te proizvode proizveo i čiji se dio ili ukupne proizvodne površine na kojima se ti proizvodi proizvode nalaze unutar tog proizvodnog područja.

(5) Ako poljoprivrednik iz stavka 2. ovoga članka prodaje vlastite proizvode iz članka 5. stavka 1. točaka a) i d) ovoga Pravilnika izvan proizvodnog područja na kojemu se nalazi dio ili ukupna proizvodna površina na kojima se ti proizvodi proizvode tada ti proizvodi moraju biti usklađeni sa svim zahtjevima standarda iz članka 4. stavaka 3. i 4. ovoga Pravilnika.

(6) Proizvodi iz članka 5. stavka 1. točke (b) Delegirane uredbe Komisije (EU) 2023/2429 ne moraju biti u skladu s tržišnim standardom, a mogu se staviti na tržište jedino ako su označeni zemljom podrijetla kako je propisano u članku 76. stavku 1. Uredbe (EU) br. 1308/2013.

(7) U slučaju doniranja, osim besplatne distribucije iz članka 222. Uredbe (EU) br. 1308/2013 ili članka 52. Uredbe (EU) 2021/2115 Europskog parlamenta i Vijeća, proizvodi iz članka 5. stavka 1. ovoga Pravilnika moraju udovoljavati zahtjevima općeg tržišnog standarda, osim u pogledu označavanja, ali trebaju biti jasno označeni riječima »namijenjeni za doniranje” ili drugom istovjetnom oznakom.

(8) Iznimno od članka 76. stavaka 2. i 3. Uredbe (EU) br. 1308/2013, sljedeći proizvodi ne moraju biti u skladu s tržišnim standardima na određenom proizvodnom području:

a) proizvodi koje poljoprivrednik:

– prodaje ili isporučuje objektima za pripremu i pakiranje ili objektima za skladištenje

– otprema sa svojeg poljoprivrednog gospodarstva u objekte za pripremu i pakiranje ili u objekte za skladištenje

b) proizvodi koji se otpremaju iz objekata za skladištenje u objekte za pripremu i pakiranje

c) proizvodi podrijetlom iz Europske unije koji nisu u skladu s tržišnim standardima iz članka 4. stavka 2. ovoga Pravilnika, zbog nastupanja slučaja više sile i izvanrednih okolnosti iz članka 3. Uredbe (EU) 2021/2116, ako je ovo Ministarstvo donijelo odluku o uvjetima pod kojima se ti proizvodi mogu stavljati na hrvatsko tržište.

(9) Iznimke iz stavka 8. točaka a) i b) ovoga članka primjenjuju se i na proizvode koji se prevoze s poljoprivrednog gospodarstva ili iz objekta za skladištenje koji se nalaze u jednom proizvodnom području u objekte za skladištenje ili objekte za pripremu i pakiranje koji se nalaze u drugom proizvodnom području.

Iznimke i izuzeća od primjene tržišnih standarda u slučaju više sile za svježe voće i povrće

Članak 7.

(1) Uz zahtjev za iznimkom i izuzećem od primjene tržišnih standarda za svježe voće i povrće u slučaju više sile iz članka 5. stavka 2. točke (c) Delegirane uredbe Komisije (EU) 2023/2429 i članka 6. stavka 8. točke c) ovoga Pravilnika trgovac Ministarstvu dostavlja:

– MIBPG

– vrstu, naziv i količine proizvoda za koje se traži odstupanje od primjene tržišnih standarda.

(2) Radi utvrđivanja činjeničnog stanja pri razmatranju zahtjeva trgovca iz stavka 1. ovog članka Povjerenstvo za odobravanje iznimki i izuzeća od primjene tržišnih standarda može provjeravati podatke iz Registra šteta od prirodnih nepogoda ili zatražiti odgovarajuće podatke o načinu uporabe poljoprivrednog zemljišta od strane Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) i druge podatke od strane jedinice lokalne ili područne (regionalne) samouprave za koju je prirodna nepogoda proglašena.

(3) Na temelju razmatranja zahtjeva iz stavka 1. ovoga članka Povjerenstvo iz stavka 2. ovoga članka daje mišljenje o:

– vrsti i količini proizvoda koji se mogu stavljati na tržište

– mjestu na kojemu se proizvodi mogu izložiti radi prodaje

– načinu na koji se proizvodi mogu stavljati na tržište

– vremenskom razdoblju u kojemu se proizvodi mogu stavljati na tržište.

Praćenje primjene odstupanja od tržišnih standarda

Članak 8.

(1) Radi praćenja primjene odstupanja od tržišnih standarda iz članka 6. stavka 1. točaka a) i b), stavaka 2., 7. i 8. ovoga Pravilnika, trgovac je dužan voditi evidenciju o proizvodima iz članka 5. stavka 1. točke a) ovoga Pravilnika na koje je primijenjeno ovo odstupanje.

(2) Evidencija iz stavka 1. ovoga članka sadržava sljedeće podatke:

− vrstu voća i povrća

− sortu

− količinu (kg)

− datum isporuke/otpreme

− namjenu

− naziv i adresu primatelja ili kupca, ako su proizvodi namijenjeni industrijskoj preradi, prehrani životinja ili donaciji.

(3) Evidenciju iz stavka 1. ovoga članka trgovac je dužan predočiti i/ili dostaviti na uvid:

− nadležnom inspektoru prilikom obavljanja kontrole usklađenosti proizvoda s tržišnim standardima i inspekcijskog nadzora u okviru kojega se provodi i kontrola usklađenosti s tržišnim standardima

− Ministarstvu, na temelju zahtjeva za dostavom podataka.

(4) Evidenciju iz stavka 1. ovoga članka trgovac je dužan čuvati tri godine.

(5) Odredbe stavka 1. ovoga članka ne odnose se na obiteljska poljoprivredna gospodarstva (u daljnjem tekstu: OPG) i samoopskrbna poljoprivredna gospodarstva (u daljnjem tekstu: SOPG) koja imaju obvezu izvještavanja Agencije za plaćanja na temelju članka 27. stavka 4. Zakona o obiteljskom poljoprivrednom gospodarstvu (»Narodne novine«, br. 29/18, 32/19 i 18/23) i članka 119. stavka 2. Zakona.

Obvezno označavanje proizvoda u lancu opskrbe

Članak 9.

(1) Za proizvode iz članka 5. stavka 1. ovoga Pravilnika obvezno je navođenje podataka o označavanju u skladu s člancima 6., 7. i 8. i Prilogom I. Delegirane uredbe Komisije (EU) 2023/2429:

− pakiranih proizvoda

− robe koja se prevozi u rasutom stanju

− proizvoda koji se prodaju putem ugovora na daljinu

− računa i popratnih isprava koje prate proizvod

− proizvoda u fazi prodaje na malo

− mješavina različitih proizvoda ili vrsta proizvoda iz članka 5. stavka 1. točaka a) i c) ovoga Pravilnika, neto mase do 10 kg radi stavljanja na tržište.

(2) Proizvodi iz članka 1. stavka 2. točaka (a) i (b) Delegirane uredbe Komisije (EU) 2023/2429 i članka 5. stavka 1. točke d) ovoga Pravilnika koji se u nepretpakiranom obliku, odnosno rasutom stanju izlažu na prodaju krajnjem potrošaču u fazi prodaje na malo, moraju biti označeni na način da je podatak o zemlji podrijetla čitljiv i neposredno uočljiv, da se, u skladu s člankom 2. stavkom 2. Uredbe (EU) br. 1169/2011 o informiranju potrošača o hrani nalazi u glavnom vidnom polju ambalaže/police u/na koju je proizvod smješten, na ambalaži ili u neposrednoj blizini proizvoda te da ne dovodi potrošača u zabludu.

(3) Prodaja na malo iz stavka 2. ovoga članka podrazumijeva mjesta i oblike prodaje u skladu s propisom kojim je uređena klasifikacija prodavaonica i drugih oblika trgovine na malo.

(4) Podatak o zemlji podrijetla iz stavka 2. ovoga članka odnosi se na puni ili općenito upotrebljavani naziv zemlje podrijetla, a veličina slova u nazivu zemlje podrijetla mora biti najmanje jednaka veličini brojeva i drugih znakova kojima se iskazuje i opisuje cijena proizvoda iz stavka 2. ovoga članka koji se izlaže i nudi na prodaju. Boja slova kojom je napisan naziv zemlje podrijetla mora biti ista kao i boja brojeva i drugih znakova kojima se iskazuje i opisuje cijena proizvoda iz stavka 2. ovoga članka koji se izlaže i nudi na prodaju.

(5) Za označavanje proizvoda podatkom o zemlji podrijetla iz stavka 2. ovoga članka odgovoran je trgovac na malo.

Tržišni standardi proizvoda koji se uvoze iz trećih zemalja

Članak 10.

(1) Proizvodi iz članka 5. stavka 1. ovoga Pravilnika koji se uvoze iz trećih zemalja na područje Europske unije moraju biti usklađeni s tržišnim standardima iz članka 4. ovoga Pravilnika.

(2) Ako Europska komisija u skladu s člankom 9. Delegirane uredbe Komisije (EU) 2023/2429 za proizvode iz članka 5. stavka 1. točke a) ovoga Pravilnika odobri kontrole usklađenosti s tržišnim standardima koje provodi treća zemlja prije uvoza u Europsku uniju, smatra se da uvezeni proizvodi imaju jednakovrijednu razinu usklađenosti s tržišnim standardima iz članka 4. ovoga Pravilnika.

(3) Popis trećih zemalja i utvrđenih proizvoda za koje je Europska komisija dala odobrenje iz stavka 2. ovoga članka naveden je u Prilogu IV. Provedbene uredba Komisije (EU) 2023/2430.

III. UPISNIK TRGOVACA VOĆEM I POVRĆEM, ODREĐENIM PRERAĐENIM PROIZVODIMA OD VOĆA I POVRĆA I BANANAMA

Obveznici upisa u Upisnik trgovaca

Članak 11.

(1) U Upisnik trgovaca upisuje se pravna i fizička osoba s poslovnim nastanom na području Republike Hrvatske, koja stavlja na tržište proizvode iz članka 5. stavka 1. ovoga Pravilnika u skladu s člankom 3. stavkom 1. točkom 8. Zakona i/ili obavlja djelatnost trgovine istim proizvodima u skladu s člankom 3. zakona kojim je uređeno područje trgovine i koja je:

– registrirana u odgovarajućem registru za obavljanje djelatnosti koja obuhvaća trgovinu na veliko i/ili trgovinu na malo proizvodima iz članka 5. stavka 1. ovoga Pravilnika

ili/i

– poljoprivrednik, upisan u Upisnik poljoprivrednika ili Upisnik OPG-a koje vodi Agencija za plaćanja.

(2) Pravna i fizička osoba koja nema poslovni nastan na području Republike Hrvatske, ali na njemu povremeno ili privremeno obavlja poslovne aktivnosti stavljanja na tržište proizvoda iz članka 5. stavka 1. ovoga Pravilnika i registrirana je u jednoj od ugovornica Europskog gospodarskog prostora, upisuje se u Upisnik trgovaca.

(3) Fizička osoba može se upisati u Upisnik trgovaca samo s jednim subjektom, organizacijskog oblika OPG/SOPG ili obrt.

(4) Stavljanje na tržište i djelatnosti trgovine iz stavaka 1. i 2. ovoga članka obuhvaćaju i:

– prodaju na daljinu, bilo na internetu ili na drugi način

– djelatnosti koje obavlja fizička ili pravna osoba za sebe ili u ime treće osobe

– djelatnosti koje se obavljaju u Europskoj uniji, izvozom u treće zemlje ili uvozom iz trećih zemalja.

Izuzeća od upisa u Upisnik trgovaca

Članak 12.

Iznimno od odredbe članka 11. stavka 1. ovoga Pravilnika, u Upisnik trgovaca ne mora biti upisan:

– poljoprivrednik koji u skladu s člankom 6. stavkom 1. točkom b) ovoga Pravilnika svoje proizvode prodaje izravno potrošačima za osobnu upotrebu isključivo i samo na svojem gospodarstvu

– pravna i fizička osoba čija je djelatnost ograničena samo na prijevoz proizvoda iz članka 5. stavka 1. ovoga Pravilnika

– pravna i fizička osoba koja stavlja na tržište jestive klice iz članka 6. stavka 1. točke c) ovoga Pravilnika u skladu s člankom 3. stavkom 1. točkom 8. Zakona i/ili njima trguju u skladu s člankom 3. zakona kojim je uređeno područje trgovine

– poljoprivrednik čiji su proizvodi isključivo namijenjeni za industrijsku preradu ili prehranu životinja ili za neprehrambenu upotrebu.

Sadržaj Upisnika

Članak 13.

Upisnik trgovaca sadrži sljedeće podatke:

1. OSNOVNI PODACI:

a) upisnički broj trgovca

b) naziv pravne ili fizičke osobe

c) OIB pravne osobe ili fizičke osobe

d) adresa i kontakt podaci pravne ili fizičke osobe

e) ime i prezime odgovorne osobe

f) OIB odgovorne osobe

g) matični broj subjekta upisa u Sudskom registru nadležnog trgovačkog suda (MBS) ili matični broj obrta iz Obrtnog registra (MBO) ili drugi identifikacijski broj iz odgovarajućeg registra ili upisnika u koji je pravna ili fizička osoba upisana za obavljanje djelatnosti koja obuhvaća trgovinu na veliko i/ili trgovinu na malo proizvodima iz članka 5. stavka 1. ovoga Pravilnika

h) matični identifikacijski broj poljoprivrednog gospodarstva (MIBPG) iz Upisnika poljoprivrednika ili Upisnika OPG-a

i) identifikacijski broj iz odgovarajućeg trgovačkog registra u koji je trgovac upisan za obavljanje djelatnosti koja obuhvaća trgovinu na veliko i/ili trgovinu na malo proizvodima iz članka 5. stavka 1. ovoga Pravilnika u slučaju trgovaca čiji je poslovni nastan u drugoj državi ugovornici Europskog gospodarskog prostora

2. PODACI O POSLOVANJU:

a) vrsta trgovine

– trgovina na veliko

– trgovina na malo

b) mjesto u lancu trgovine:

– proizvođač/trgovac (trgovac koji prodaje proizvode isključivo iz vlastite proizvodnje u Republici Hrvatskoj)

– otkupljivač/trgovac (trgovac koji otkupljuje proizvode od proizvođača s namjerom prodaje, a nema vlastite proizvodnje)

– proizvođač/otkupljivač/trgovac (trgovac koji prodaje proizvode iz vlastite proizvodnje, otkupljuje od proizvođača s namjerom prodaje i/ili kupuje od trgovca s namjerom prodaje)

– trgovac/trgovac (trgovac koji nema vlastite proizvodnje, a proizvode kupuje od otkupljivača iz podstavka 2. ove točke i drugih trgovaca s namjerom njihove prodaje)

c) sektori i proizvodi iz članka 1. stavka 2. Delegirane uredbe Komisije (EU) 2023/2429 koji se stavljaju na tržište Republike Hrvatske, uvoze u Europsku uniju, ili izvoze u treće zemlje:

– sektor svježeg voća i povrća

– sušeno voće

– banane

d) opis poslovanja s proizvodima iz članka 5. stavka 1. ovoga Pravilnika:

– prodaja proizvoda iz vlastite proizvodnje na tržištu Republike Hrvatske

– kupnja i prodaja proizvoda proizvedenih u Republici Hrvatskoj sa svrhom prodaje na tržištu Republike Hrvatske

– unos proizvoda sa zajedničkog tržišta Europske unije sa svrhom prodaje na tržištu Republike Hrvatske

– izvoz proizvoda proizvedenih u Republici Hrvatskoj sa svrhom prodaje na zajedničkom tržištu Europske unije

– uvoz proizvoda iz trećih zemalja sa svrhom prodaje na tržištu Republike Hrvatske ili na zajedničkom tržištu Europske unije

– izvoz proizvoda proizvedenih u Republici Hrvatskoj u treće zemlje

e) veličina trgovca s obzirom na ostvaren godišnji promet:

– mikrotrgovac (trgovac čiji godišnji promet ne premašuje 2 milijuna EUR)

– mali trgovac (trgovac čiji godišnji promet prelazi 2, a ne premašuje 10 milijuna EUR)

– srednji trgovac čiji godišnji promet prelazi 10, a ne premašuje 50 milijuna EUR)

– veliki trgovac čiji godišnji promet premašuje 50 milijuna EUR)

f) priprema i stavljanje na tržište proizvoda iz članka 5. stavka 1. ovoga Pravilnika:

– skladištenje

– sortiranje

– pakiranje

g) raspoloživost kapaciteta za pripremu i stavljanje proizvoda iz članka 5. stavka 1. ovoga Pravilnika na tržište (ako je primjenjivo):

– skladište/a: adresa, vrsta/način skladištenja, kapacitet (vlasništvo, najam, ostalo)

– sortirnica/e: adresa (vlasništvo, najam, ostalo)

– pakirnica/e (vlasništvo, najam, ostalo)

h) kontrola kvalitete:

– sustav samoprovjere usklađenosti s tržišnim standardima (ovlaštenje trgovaca)

– sustav jamstva kvalitete (Global GAP, HACCP, ISO 9001, ostalo)

3. PODACI O PROIZVODNJI (za pravne i/ili fizičke osobe iz točke 2. podtočke b) podstavaka 1.i 3. ovoga članka, koji su proizvođači, čije podatke vodi Agencija za plaćanja):

a) veličina proizvodne parcele (ha)

b) poljoprivredna proizvodnja (kg)

4. PODACI O KOLIČINI I VRIJEDNOSTI UTRŽENIH PROIZVODA iz članka 5. stavka 1. ovoga Pravilnika

a) količina utrženih proizvoda (u kg) u prethodnoj tržišnoj godini

b) vrijednost utrženih proizvoda u prethodnoj tržišnoj godini (godišnji promet)

5. PODACI O NALAZIMA INSPEKCIJE koji su za trgovca utvrđeni:

a) inspekcijskim nadzorom usklađenosti proizvoda na tržištu Republike Hrvatske

b) kontrolom usklađenosti proizvoda na tržištu Republike Hrvatske

c) kontrolom usklađenosti uvoznih partija/pošiljaka

d) kontrolom usklađenosti proizvoda koji se izvoze u treće zemlje ili u druge države članice Europske unije

6. ANALIZA RIZIKA

7. POTVRDE O USKLAĐENOSTI VOĆA I POVRĆA S TRŽIŠNIM STANDARDIMA (potvrde koje izdaju nadležni inspektori i ovlašteni trgovci)

8. POPIS I PODACI O OVLAŠTENIM TRGOVCIMA.

Upis u Upisnik trgovaca

Članak 14.

(1) Zahtjev za upis u Upisnik trgovaca pravna ili fizička osoba iz članka 11. stavaka 1. i 2. ovoga Pravilnika podnosi elektronički, putem Upisnika trgovaca.

(2) Pravna ili fizička osoba sustavu Upisnika trgovca pristupa putem portala e-Građani odabirom usluge e-Poljoprivreda i Upisnika trgovaca.

(3) Pravna ili fizička osoba bez poslovnog nastana iz članka 11. stavka 2. ovoga Pravilnika, uz zahtjev iz stavka 1. ovoga članka prilaže dokaz o registraciji poslovnog nastana u drugoj državi Europske unije/Europskog gospodarskog prostora koji obuhvaća informacije o upisu u odgovarajući registar za obavljanje djelatnosti trgovine voćem i povrćem u državi Europske unije/Europskog gospodarskog prostora u kojoj pravna ili fizička osoba ima poslovni nastan.

(4) Informacije o upisu trgovaca bez poslovnog nastana iz stavka 3. ovoga članka dostupne su na portalu Jedinstvene kontakte točke, u skladu s propisom kojim se uređuje područje usluga.

(5) O zahtjevu iz stavka 1. ovoga članka Ministarstvo odlučuje rješenjem u skladu s člankom 131. stavkom 8. Zakona.

(6) Rješenje iz stavka 5. ovoga članka dostavlja se u korisnički pretinac podnositelja zahtjeva u sustavu e-Građani.

(7) U slučaju izmjene naziva, pravno organizacijskog oblika ili adrese pravne ili fizičke osobe (trgovca) u Upisniku trgovaca, na zahtjev pravne i/ili fizičke osobe izdaje se potvrda u skladu s člankom 17. ovoga Pravilnika.

Promjene osnovnih podataka trgovaca, unos podataka o poslovanju i njihovih promjena i unos podataka o količini i vrijednosti utrženih proizvoda u Upisnik trgovaca

Članak 15.

(1) Promjene osnovnih podataka iz članka 13. točke 1. ovoga Pravilnika u Upisniku trgovaca koje se odnose na naziv, pravno organizacijski oblik, adresu pravne ili fizičke osobe, odgovornu osobu u pravnoj ili fizičkoj osobi, OIB pravne osobe, OIB fizičke osobe, matični broj subjekta upisa u Sudskom registru nadležnog trgovačkog suda (MBS), matični broj obrta iz Obrtnog registra (MBO) ili drugi identifikacijski broj iz odgovarajućeg registra ili upisnika u koji je pravna ili fizička osoba upisana te jedinstveni matični identifikacijski broj poljoprivrednog gospodarstva (MIBPG) iz Upisnika poljoprivrednika, vrše se izravno elektroničkom razmjenom podataka iz referentnih nacionalnih informacijskih sustava ili informacijskih sustava u nadležnosti Ministarstva s kojima je Upisnik trgovaca povezan i nije ih potrebno samostalno ažurirati u sustavu Upisnika trgovaca.

(2) Podatke o poslovanju iz članka 13. točke 2. ovoga Pravilnika trgovci su dužni izravno unijeti u Upisnik trgovaca.

(3) U slučaju promjena podataka o poslovanju iz stavka 2. ovoga članka trgovci su dužni izravno unijeti u Upisnik trgovaca, najkasnije u roku od 15 dana od dana nastanka promjene.

(4) Podatke iz članka 13. točke 4. ovoga Pravilnika trgovci su dužni unijeti izravno jednom godišnje u Upisnik trgovaca, a najkasnije do 31. svibnja tekuće godine za prethodnu tržišnu godinu.

(5) Za potrebe unosa podataka iz stavka 2. i 4. ili promjene podataka iz stavka 3. ovoga članka trgovci pristupaju Upisniku trgovaca u skladu s člankom 14. stavkom 2. ovoga Pravilnika.

(6) Obveza unosa podataka o poslovanju iz stavka 2. ovoga članka i podataka o količini i vrijednosti utrženih proizvoda iz stavka 4. ovoga članka ne odnosi se na fizičke osobe iz članka 13. točke 2. podtočke b) podstavka 1. ovoga Pravilnika koje imaju status OPG-a ili SOPG-s, a upisane su u Upisnik poljoprivrednika ili Upisnik OPG-a.

Brisanje iz Upisnika trgovaca

Članak 16.

(1) Zahtjev za brisanje iz Upisnika trgovaca, trgovac podnosi elektronički, putem Upisnika trgovaca.

(2) Trgovci pristupaju Upisniku trgovaca u skladu s člankom 14. stavkom 2. ovoga Pravilnika.

(3) O zahtjevu iz stavka 1. ovoga članka Ministarstvo odlučuje rješenjem u skladu s člankom 131. stavkom 8. Zakona.

(4) Rješenje se dostavlja u korisnički pretinac podnositelja zahtjeva u sustavu e-Građani.

(5) Ministarstvo može po službenoj dužnosti brisati trgovca iz Upisnika trgovaca ako se elektroničkom razmjenom iz referentnih nacionalnih informacijskih sustava ili informacijskih sustava u nadležnosti Ministarstva s kojima je Upisnik trgovaca povezan utvrdi da je pravna ili fizička osoba iz članka 11. stavaka 1. i 2. ovoga Pravilnika prestala postojati.

Potvrda o upisu u Upisnik trgovaca

Članak 17.

(1) Zahtjev za izdavanje potvrde o upisu u Upisnik trgovaca trgovac podnosi elektronički, putem Upisnika trgovaca.

(2) Trgovci pristupaju Upisniku trgovaca u skladu s člankom 14. stavkom 2. ovoga Pravilnika.

(3) U slučaju izmjene naziva, pravno organizacijskog oblika ili adrese pravne ili fizičke osobe u Upisniku trgovaca, potvrda iz stavka 1. ovoga članka sadrži posljednji evidentirani naziv i adresu trgovca u skladu s izvršenom elektronskom razmjenom iz referentnih nacionalnih informacijskih sustava ili informacijskih sustava u nadležnosti Ministarstva.

(4) Potvrda iz stavka 1. ovoga članka dostavlja se u korisnički pretinac podnositelja zahtjeva u sustavu e-Građani.

IV. KONTROLA USKLAĐENOSTI PROIZVODA S TRŽIŠNIM STANDARDIMA

Članak 18.

(1) Radi osiguranja usklađenosti proizvoda iz članka 5. stavka 1. ovoga Pravilnika s odgovarajućim tržišnim standardima iz članka 4. ovoga Pravilnika provode se kontrole usklađenosti.

(2) Kontrole iz stavka 1. ovoga članka provode se:

− selektivno, na temelju analize rizika iz članka 29. ovoga Pravilnika

− s odgovarajućom učestalošću, u skladu s planom godišnjih inspekcijskih nadzora, prijavama o neusklađenostima, podatcima o kontrolama iz prethodnih godina ili dostupnim podacima o uvoznim pošiljkama.

(3) Kontrole iz stavka 1. ovoga članka mogu se provoditi na sljedećim mjestima/fazama:

− u vrijeme pakiranja

− na mjestu otpreme

− za vrijeme prijevoza

− na odredištu

− u fazi veleprodaje

− u fazi prodaje na malo

− prije izvoza

− prije uvoza.

(4) Kontrole usklađenosti iz stavka 1. ovoga članka obuhvaćaju i kontrole koje se provode u okviru inspekcijskog nadzora tih proizvoda s tržišnim standardima na tržištu Republike Hrvatske.

(5) Kontrole usklađenosti iz stavka 1. ovoga članka, na svim mjestima i fazama iz stavka 3. ovoga članka, provode se u skladu s inspekcijskim metodama utvrđenim u Prilogu V. Provedbene uredbe Komisije (EU) 2023/2430 na temelju priručnika koji je donesen u okviru OECD Sheme za primjenu međunarodnih standarda za voće i povrće.

(6) Nadležni inspektor može obaviti veći broj inspekcijskih nadzora i kontrola usklađenosti na temelju procjene rizika, u izvanrednim situacijama (poput specifičnih problema vezanih uz proizvod ili određeno podrijetlo, pojave štetnika ili bolesti koje ozbiljno utječu na kvalitetu proizvoda, tržišnim nepravilnostima i ostalim izvanrednim situacijama), prijava o neusklađenostima, podataka o kontrolama iz prethodnih godina ili dostupnih podataka o uvoznim pošiljkama.

(7) Ako se kontrolom usklađenosti i/ili inspekcijskim nadzorom otkriju značajne nepravilnosti ili značajno povećanje broja neusklađenosti pošiljaka/partija, nadležni inspektor povećat će učestalost provedbe kontrola usklađenosti i inspekcijskih nadzora trgovaca i pošiljaka/partija.

Inspekcijsko tijelo i postupanja u provedbi kontrola usklađenosti

Članak 19.

(1) Kontrole usklađenosti iz članka 18. ovoga Pravilnika provode nadležni inspektori za proizvode iz članka 5. stavka 1. ovoga Pravilnika koji se:

− stavljaju na tržište

− uvoze u Europsku uniju iz trećih zemalja

− izvoze u treće zemlje

− unose u druge države članice Europske unije.

(2) Poljoprivredni inspektor u skladu sa Zakonom provodi:

– kontrole usklađenosti s tržišnim standardima za proizvode koji se stavljaju na tržište Republike Hrvatske

– kontrole usklađenosti proizvoda koji se izvoze u treće zemlje

– kontrole usklađenosti proizvoda koji se unose u druge države članice Europske unije

– inspekcijski nadzor usklađenosti proizvoda s tržišnim standardima na tržištu Republike Hrvatske.

(3) Osim kontrole usklađenosti s tržišnim standardima i inspekcijskog nadzora iz stavka 2. ovoga članka poljoprivredni inspektor najmanje jednom godišnje provodi i inspekcijski nadzor ovlaštenih trgovaca iz članka 32. ovoga Pravilnika.

(4) Fitosanitarni inspektor provodi kontrolu usklađenosti uvoznih pošiljaka/partija prije uvoza iz trećih zemalja na područje Europske unije.

(5) S obzirom na mjesto/faze kontrole iz članka 18. stavka 3. ovoga Pravilnika fitosanitarni inspektor može provoditi kontrolu uvoznih pošiljaka/partija na graničnim kontrolnim postajama iz članka 27. ovoga Pravilnika i ostalim službenim mjestima za provođenje mjera carinskog nadzora (u carinskim uredima, skladištima u slobodnim zonama i carinskim skladištima).

(6) Ishod provedene kontrole usklađenosti iz stavka 2. podstavaka 1., 2. i 3. i stavka 5. ovoga članka može biti izdavanje:

− potvrde o usklađenosti

− zapisnika o neusklađenosti.

(7) Iznimno od stavka 4. ovoga članka, ako je analizom rizika iz članka 31. ovoga Pravilnika utvrđeno da za proizvode iz članka 5. stavka 1. ovoga Pravilnika koji se uvoze nije potrebno provoditi kontrolu usklađenosti s tržišnim standardima, fitosanitarni inspektor će o tome obavijestiti carinski ured u skladu s člankom 26. stavkom 1. točkom c) ovoga Pravilnika (obavijest carinskom tijelu).

Podnošenje zahtjeva za kontrolu

Članak 20.

(1) Zahtjev za kontrolu usklađenosti proizvoda iz članka 5. stavka 1. ovoga Pravilnika trgovac podnosi:

− obvezno, prije uvoza iz trećih zemalja na područje Europske unije ili izvoza u treće zemlje iz carinskog područja Europske unije

− prema potrebi, radi stavljanja proizvoda na zajedničko tržište Europske unije, uključujući i tržište Republike Hrvatske.

(2) Zahtjev iz stavka 1. ovoga članka podnosi se elektronički, putem Upisnika trgovaca, a trgovac pristupa Upisniku trgovaca u skladu s člankom 14. stavkom 2. ovoga Pravilnika.

(3) U slučaju uvoza, uvoznik ili carinski otpremnik kojega uvoznik ovlasti obvezan je podnijeti zahtjev iz stavka 2. ovoga članka najmanje jedan radni dan prije prispijeća pošiljke proizvoda, osim ako nije drugačije propisano propisima iz područja službenih kontrola za proizvode koji podliježu i službenim kontrolama.

Kontrola usklađenosti proizvoda s tržišnim standardima koji će se staviti na tržište Republike Hrvatske i koji se izvoze u treće zemlje ili unose u druge države članice Europske unije te mjere inspekcijskog tijela vezane uz nalaze o neusklađenosti proizvoda

Članak 21.

(1) Ako poljoprivredni inspektor u postupku kontrole usklađenosti na tržištu Republike Hrvatske utvrdi da proizvodi iz članka 5. stavka 1. ovoga Pravilnika udovoljavaju propisanim tržišnim standardima izdat će potvrdu o usklađenosti iz članka 25. ovoga Pravilnika.

(2) Ako poljoprivredni inspektor u postupku kontrole usklađenosti na tržištu Republike Hrvatske utvrdi da proizvodi iz članka 5. stavka 1. ovoga Pravilnika ne udovoljavaju propisanim tržišnim standardima, donijet će usmeno rješenje koje se upisuje u zapisnik o neusklađenosti, kojim se privremeno zabranjuje stavljanje tih proizvoda na tržište.

(3) Privremena mjera zabrane iz stavka 2. ovoga članka traje dok:

a) se dio ili cjelokupna količina proizvoda ne uskladi s tržišnim standardima i poljoprivredni inspektor ne izda potvrdu o usklađenosti ili

b) stranka (trgovac) ne dostavi poljoprivrednom inspektoru dokaze da će se proizvodi koristiti za preradu ili kao hrana za životinje ili za bilo koju drugu namjenu koja nije za hranu ili

c) stranka (trgovac) ne dostavi poljoprivrednom inspektoru dokaze o poduzetim mjerama kojima je osigurano da se proizvodi koji se ne mogu uskladiti s tržišnim standardima, niti se može koristiti za namjene iz točke b) ovoga stavka, neće staviti na tržište.

(4) Na zahtjev stranke (trgovca) izdat će se pisani otpravak rješenja u roku od osam dana od dana donošenja usmenog rješenja iz stavka 2. ovoga članka.

(5) Odredbe ovoga članka primjenjuju se i na kontrolu usklađenosti proizvoda s tržišnim standardima koji se izvoze u treće zemlje ili u druge države članice Europske unije.

Inspekcijski nadzor na tržištu Republike Hrvatske i mjere inspekcijskog tijela vezane uz nalaze o neusklađenosti proizvoda, osim u fazi prodaje na malo

Članak 22.

(1) Ako tijekom inspekcijskog nadzora poljoprivredni inspektor utvrdi da proizvodi iz članka 5. stavka 1. ovoga Pravilnika koji se stavljaju na tržište Republike Hrvatske ne udovoljavaju propisanim tržišnim standardima, donijet će usmeno rješenje koje se upisuje u zapisnik o inspekcijskom nadzoru i njime privremeno zabraniti stavljanje proizvoda na tržište.

(2) Privremena mjera zabrane iz stavka 1. ovoga članka traje:

a) dok se dio ili cjelokupna količina proizvoda ne uskladi s tržišnim standardima i poljoprivredni inspektor na zahtjev posjednika ne obavi kontrolu usklađenosti s tržišnim standardima i ne izda potvrdu o usklađenosti ili

b) dok posjednik i/ili trgovac ne dostavi poljoprivrednom inspektoru dokaze da će se proizvodi koristiti za preradu ili kao hrana za životinje ili za bilo koju drugu namjenu koja nije za hranu ili

c) dok posjednik i/ili trgovac ne dostavi poljoprivrednom inspektoru dokaze o poduzetim mjerama koje jamče da se proizvodi koji se ne mogu uskladiti s tržišnim standardima niti se mogu koristiti za namjene iz točke b) ovoga stavka neće staviti na tržište.

(3) Na zahtjev stranke izdat će se pisani otpravak rješenja u roku od osam dana od dana donošenja usmenog rješenja iz stavka 2. ovoga članka.

(4) Ako posjednik i/ili trgovac, postupajući po rješenju iz stavka 3. ovoga članka, ne može cjelokupnu količinu ili dio količine proizvoda iz članka 5. stavka 1. ovoga Pravilnika uskladiti s tržišnim standardima, obvezan je o tome izvijestiti poljoprivrednog inspektora i dostaviti dokaze:

a) da će se proizvodi koristiti za preradu ili kao hrana za životinje ili za bilo koju drugu namjenu koja nije za hranu ili

b) o poduzetim mjerama kojima je osigurano da se proizvodi koje se ne može uskladiti s tržišnim standardima niti se može koristiti za namjene iz točke a) ovoga stavka neće staviti na tržište.

(5) Podnošenje zahtjeva za kontrolu iz stavka 2. točke a) ovoga članka obavlja se u skladu s odredbama članka 20. ovoga Pravilnika, a kontrola se obavlja u skladu s odredbama članka 18. stavka 5. i članka 21. stavaka 1., 2. i 3. ovoga Pravilnika.

Inspekcijski nadzor na tržištu Republike Hrvatske i mjere inspekcijskog tijela vezane uz nalaze o neusklađenosti proizvoda u fazi prodaje na malo

Članak 23.

(1) Za potrebe provedbe članka 10. stavka 1. Provedbene uredbe Komisije (EU) 2023/2430 mjesta prodaje na malo krajnjem potrošaču obuhvaćaju mjesta i oblike prodaje u skladu s propisom kojim se uređuje klasifikacija prodavaonica i drugih oblika trgovine na malo.

(2) Ako tijekom inspekcijskog nadzora poljoprivredni inspektor utvrdi da proizvodi iz članka 5. stavka 1. ovoga Pravilnika koji se stavljaju na tržište Republike Hrvatske ne udovoljavaju propisanim tržišnim standardima, donijet će usmeno rješenje koje se upisuje u zapisnik o inspekcijskom nadzoru i njime privremeno zabraniti stavljanje voća i povrća na tržište.

(3) Privremena mjera zabrane iz stavka 1. ovoga članka traje:

a) dok se dio ili cjelokupna količina proizvoda ne uskladi s tržišnim standardima i poljoprivredni inspektor u postupku kontrole izvršenja rješenja utvrdi da je dio ili cjelokupna količina voća i povrća usklađena s tržišnim standardima.

b) dok posjednik i/ili trgovac ne dostavi poljoprivrednom inspektoru dokaze da će se proizvodi koristiti za preradu ili kao hrana za životinje ili za bilo koju drugu namjenu koja nije za hranu ili

c) dok posjednik i/ili trgovac ne dostavi poljoprivrednom inspektoru dokaze o poduzetim mjerama koje jamče da se proizvodi koji se ne mogu uskladiti s tržišnim standardima niti se mogu koristiti za namjene iz točke b) ovoga stavka neće staviti na tržište.

(4) Na zahtjev stranke izdat će se pisani otpravak rješenja u roku od osam dana od dana donošenja usmenog rješenja iz stavka 2. ovoga članka.

(5) Ako posjednik i/ili trgovac, postupajući po rješenju iz stavka 4. ovoga članka, ne može cjelokupnu količinu ili dio količine voća i povrća uskladiti s tržišnim standardima, obvezan je o tome izvijestiti poljoprivrednog inspektora i dostaviti dokaze:

a) da će se proizvodi koristiti za preradu ili kao hrana za životinje ili za bilo koju drugu namjenu koja nije za hranu ili

b) o poduzetim mjerama kojima je osigurano da se proizvodi koji se ne mogu uskladiti s tržišnim standardima niti se mogu koristiti za namjene iz točke a) ovoga stavka neće staviti na tržište.

Kontrola usklađenosti proizvoda s tržišnim standardima prije uvoza iz trećih zemalja i mjere inspekcijskog tijela vezane uz nalaze o neusklađenosti proizvoda

Članak 24.

(1) Utvrdi li kontrolom usklađenosti da su proizvodi iz članka 5. stavka 1. ovoga Pravilnika koji se uvoze na područje Europske unije usklađeni s tržišnim standardima, fitosanitarni će inspektor u skladu s člankom 25. stavkom 2. ovoga Pravilnika izdati potvrdu o usklađenosti.

(2) Ako pošiljku prati potvrda o usklađenosti izdana u trećoj zemlji u kojoj su kontrole usklađenosti odobrene u skladu s člankom 8. stavkom 2. Provedbene uredbe Komisije (EU) 2023/2430 ili OECD certifikat, fitosanitarni inspektor može :

− prihvatiti potvrde, bez prethodne kontrole usklađenosti

− prihvatiti potvrde, nakon provedene kontrole usklađenosti, ako su proizvodi usklađeni.

(3) O prihvaćanju potvrde izdane u trećoj zemlji iz stavka 2. ovoga članka, fitosanitarni inspektor će obavijestiti carinsko tijelo dokumentom obavijesti carinskom tijelu iz članka 26. stavka 1. točaka b) i c) ovoga Pravilnika.

(4) Ako se dokumentacijskom provjerom utvrdi da potvrda o usklađenosti izdana u trećoj zemlji ne sadrži odgovarajuće podatke, nije ispravno popunjena, ne odgovara sadržaju pošiljke ili je u bilo kojem drugom smislu nepotpuna i neusklađena, fitosanitarni inspektor neće je prihvatiti, a o pošiljci koju prati ta potvrda odlučivat će na temelju dokumentacijske kontrole i/ili nakon provedene kontrole usklađenosti s tržišnim standardima.

(5) Ako fitosanitarni inspektor kontrolom usklađenosti s tržišnim standardima utvrdi da proizvodi iz članka 5. stavka 1. ovoga Pravilnika ne udovoljavaju tržišnim standardima, donijet će usmeno rješenje sukladno članku 168. stavku 1. Zakona koje će upisati u zapisnik o neusklađenosti i njime privremeno zabraniti uvoz proizvoda dok ga uvoznik ne uskladi s tržišnim standardima ili inspektoru ne dostavi dokaz da se proizvodi neće staviti na tržište.

(6) Privremena mjera zabrane iz stavka 5. ovoga članka traje:

a) dok se cjelokupna količina proizvoda ili dio količine ne uskladi s tržišnim standardima i dok fitosanitarni inspektor na zahtjev uvoznika ne obavi kontrolu usklađenosti proizvoda s tržišnim standardima i ne izda potvrdu o usklađenosti ili

b) dok fitosanitarni inspektor u postupku kontrole izvršenja rješenja utvrdi da je dio ili cjelokupna količina proizvoda usklađena s tržišnim standardima ili

c) dok uvoznik ne dostavi fitosanitarnom inspektoru dokaze da će se proizvodi koristiti za preradu ili kao hrana za životinje ili za bilo koju drugu namjenu koja nije za hranu ili

d) dok uvoznik ne dostavi fitosanitarnom inspektoru dokaze o poduzetim mjerama koje jamče da se proizvodi koji se ne mogu uskladiti s tržišnim standardima niti se mogu koristiti za namjene iz točke c) ovoga stavka neće staviti na tržište.

(7) Ako pošiljka proizvoda iz treće zemlje nije usklađena s tržišnim standardima, a nije moguće uskladiti proizvode s tržišnim standardima na mjestima kontrole iz članka 27. stavka 1. ovoga Pravilnika, fitosanitarni inspektor rješenjem će:

– odbiti uvoz pošiljke, narediti povrat pošiljke u treću zemlju, zemlju otpreme ili podrijetla te odbiti pošiljku i u IMSOC sustavu, ili

– narediti prenamjenu proizvoda za preradu ili kao hranu za životinje ili za bilo koju drugu namjenu koja ne zahtjeva usklađenost s tržišnim standardima, ili

– narediti uništenje dijela ili cijele pošiljke.

(8) Usklađivanje s tržišnim standardima pošiljaka iz trećih zemalja, kojima je Republika Hrvatska prvo mjesto ulaska u Europsku uniju, u okviru privremene mjere zabrane iz stavka 5. ovoga članka može se provoditi samo na mjestima pregleda iz članka 27. stavka 1. ovoga Pravilnika.

(9) Kontrola pošiljke kojoj je prvo mjesto ulaska u Europsku uniju u drugoj državi članici, a za koju se traži puštanje u slobodan promet na teritoriju Republike Hrvatske, bez prethodno provedene kontrole usklađenosti s tržišnim standardima provodi se na mjestima kontrole iz članka 27. stavka 1. ovoga Pravilnika ili prethodno odobrenim mjestima kontrole u skladu s člankom 27. stavkom 2. ovoga Pravilnika. Ako istu pošiljku nije moguće uskladiti na mjestima kontrole iz članka 27. stavka 1. ovoga Pravilnika ili prethodno odobrenim mjestima kontrole u skladu s člankom 27. stavkom 2. ovoga Pravilnika, fitosanitarni inspektor rješenjem će odbiti uvoz pošiljke, narediti povrat pošiljke u treću zemlju, zemlju otpreme ili podrijetla te odbiti pošiljku i u IMSOC sustavu.

(10) Ako uvoznik ne postupi u skladu s usmenim rješenjem iz stavka 5. ovoga članka fitosanitarni inspektor će rješenjem iz članka 166. stavka 5. Zakona zabraniti uvoz proizvoda iz članka 5. stavka 1. ovoga Pravilnika te narediti mjeru povrata pošiljke u zemlju otpreme i/ili podrijetla te odbiti pošiljku i u IMSOC sustavu.

(11) Ako je pošiljka robe iz treće zemlje odbijena, odnosno nije stekla uvjete za stavljanje u carinski postupak zato što nije usklađena s tržišnim standardima, fitosanitarni inspektor u skladu s člankom 11. stavkom 2. Provedbene uredbe Komisije (EU) 2023/2430 odmah obavješćuje države članice na koje bi se to moglo odnositi te dotičnu treću zemlju, ako je navedena u Prilogu IV. navedene Uredbe.

Potvrda o usklađenosti voća i povrća ili banana s tržišnim standardima i OECD certifikat

Članak 25.

(1) Potvrda o usklađenosti voća i povrća ili banana s tržišnim standardima izdaje se kako bi se potvrdilo da su proizvodi iz članka 5. stavka 1. točaka a) i b) ovoga Pravilnika kojima posluje trgovac u skladu s odgovarajućim tržišnim standardom iz članka 4. stavaka 3. i 4. ovoga Pravilnika.

(2) Potvrdu iz stavka 1. ovoga članka izdaje nadležni inspektor nakon obavljene kontrole usklađenosti voća i povrća ili banana s tržišnim standardima.

(3) Potvrdu iz stavka 1. ovoga članka, može izdati i ovlašteni trgovac iz članka 32. ovoga Pravilnika.

(4) Potvrda iz stavka 1. izdaje se prije stavljanja robe u carinski postupak radi:

a) uvoza proizvoda iz trećih zemalja i stavljanja na tržište Republike Hrvatske, ako pošiljku ne prati potvrda o usklađenosti izdana od strane ovlaštene inspekcijske službe treće zemlje čije su kontrole usklađenosti odobrene u skladu s člankom 8. Provedbene Uredbe Komisije (EU) 2023/2430 ili OECD certifikat

b) uvoza proizvoda iz trećih zemalja i stavljanja na tržište druge države članice Europske unije, ako voće i povrće ne prati potvrda o usklađenosti izdana od strane ovlaštene inspekcijske službe treće zemlje čije su kontrole usklađenosti odobrene u skladu s člankom 8. Provedbene Uredbe Komisije (EU) 2023/2430 ili OECD certifikat

c) izvoza u treće zemlje.

(5) Potvrda iz stavka 1. ovoga članka može se izdati i trgovcu s poslovnim nastanom u Republici Hrvatskoj radi stavljanja proizvoda na zajedničko tržište Europske unije, uključujući i tržište Republike Hrvatske.

(6) Potvrda iz stavka 1. ovoga članka izdaje se putem sustava Upisnika trgovaca.

(7) Svaka potvrda iz stavka 1. ovoga članka mora biti označena jedinstvenim identifikacijskim brojem.

(8) Jedinstveni identifikacijski broj potvrde iz stavka 1. ovoga članka sastoji se od sljedećih oznaka: HR, jedinstvenog broja certifikata, godine izdavanja, upisničkog broja trgovca i oznake izdavača certifikata.

(9) Potvrda iz stavka 1. ovoga članka može se izdati u papirnatom ili elektroničkom obliku te može biti fizički ili elektronički potpisana.

(10) Nadležni inspektor i ovlašteni trgovac iz stavaka 2. i 3. ovoga članka obvezni su čuvati sve izdane potvrde pet godina od dana izdavanja.

(11) Potvrde o usklađenosti voća i povrća s tržišnim standardima koje je izdalo nadležno tijelo treće zemlje radi uvoza na zajedničko tržište Europske unije smatraju se jednakovrijednima pod uvjetom da sadržavaju barem jednakovrijedne informacije kao i potvrde koje izdaju nadležna tijela država članica Europske unije te ako su u tim trećim zemljama kontrole usklađenosti svježeg voća i povrća odobrene u skladu s člankom 9. Delegirane uredba Komisije (EU) 2023/2429.

(12) OECD certifikat izdaje poljoprivredni inspektor na zahtjev trgovca za proizvode koji se izvoze u treće zemlje, članice OECD Sheme za primjenu međunarodnih standarda za voće i povrće za vrste voća i povrća za koje su utvrđeni UNECE standardi.

(13) Obrazac OECD certifikata iz stavka 12. ovoga članka objavljuje se na mrežnim stranicama Ministarstva i Državnog inspektorata.

Postupak puštanja u slobodni promet i prihvaćanje izvoznih deklaracija proizvoda koje podliježu kontroli usklađenosti s tržišnim standardima

Članak 26.

(1) Carinski ured odobrit će puštanje u slobodni promet pošiljaka proizvoda iz članka 5. stavka 1. točaka a), b) i d) radi stavljanja na tržište Europske unije/Republike Hrvatske koji podliježu općim i posebnim tržišnim standardima ako su ispunjeni sljedeći uvjeti:

a) fitosanitarni inspektor je izdao potvrdu o usklađenosti, nakon provedene kontrole

b) pošiljki/partiji je priložena potvrda o usklađenosti izdana u trećoj zemlji u kojoj su kontrole usklađenosti odobrene u skladu s člankom 8. stavkom 2. Provedbene uredbe Komisije (EU) 2023/2430 ili OECD certifikat, a koje je fitosanitarni inspektor prihvatio u skladu s člankom 24. stavkom 2. ovoga Pravilnika i o tome izdao obavijest carinskom tijelu

c) fitosanitarni inspektor je izdao obavijest carinskom tijelu da nije izdao potvrdu o usklađenosti za partije/pošiljke jer ih, u skladu s procjenom rizika iz članka 29. ovoga Pravilnika, nije bilo potrebno kontrolirati.

(2) Carinski ured može prihvatiti izvozne deklaracije za proizvode iz članka 5. stavka 1. točaka a), b) i d) koji podliježu općim i posebnim tržišnim standardima ako su ispunjeni sljedeći uvjeti:

a) uz carinsku deklaraciju, proizvodu je priložena potvrda o usklađenosti ili je priložen OECD certifikat, izdan od strane poljoprivrednog inspektora

b) uz carinsku deklaraciju, proizvodu je priložena potvrda o usklađenosti izdana od strane ovlaštenog trgovca iz članka 32. ovoga Pravilnika.

(3) Obrazac obavijesti carinskom tijelu iz stavka 1. točaka b) i c) ovoga Pravilnika objavljuje se na mrežnim stranicama Ministarstva i Državnog inspektorata.

Granične kontrolne postaje određene za uvoz proizvoda

Članak 27.

(1) Sektori i proizvodi iz članka 5. stavka 1. ovoga Pravilnika koji podliježu kontroli usklađenosti s tržišnim standardima mogu se uvoziti preko graničnih kontrolnih postaja i drugih mjesta kontrole određenih za fitosanitarne kontrole propisom koji uređuje granične kontrolne postaje, inspekcijske centre, kontrolne točke te ostale granične prijelaze i carinska mjesta na kojima se provode službene kontrole robe i životinja koje ulaze u Europsku uniju za proizvode koji podliježu fitosanitarnim kontrolama iz područja biljnog zdravstva.

(2) Za pošiljke koje su prispjele na carinsko područje Europske unije u Republiku Hrvatsku bez prethodno provedene kontrole usklađenosti s tržišnim standardima, kontrola usklađenosti s tržišnim standardima može se provesti, osim na mjestima iz stavka 1. ovoga članka, i na skladištu uvoznika i/ili na službenom mjestu za provođenje mjera carinskog nadzora koje raspolaže opremom za manipulaciju robom u cilju omogućavanja kontrole cjelokupne pošiljke.

(3) Kontrole iz stavka 2. ovoga članka, provode se na mjestima kontrole prethodno dogovorenima s fitosanitarnom inspekcijom.

(4) Ako iz opravdanih razloga nije u mogućnosti organizirati kontrolu usklađenosti pošiljke s tržišnim standardima na predviđenom mjestu iz stavka 2. ovoga članka navedenom u zahtjevu iz članka 20. ovoga Pravilnika, fitosanitarni inspektor preusmjerit će pošiljku na prvo odgovarajuće mjesto kontrole iz stavka 1. ili 2. ovoga članka, u dogovoru sa trgovcem ili njegovim ovlaštenim zastupnikom.

Troškovi provedbe kontrole usklađenosti

Članak 28.

(1) Troškovi provedbe kontrole usklađenosti podrazumijevaju:

− trošak rada inspektora

− trošak prijevoza inspektora od mjesta rada (sjedište/postaja) do mjesta provedbe kontrole usklađenosti, uključujući i povratak do mjesta rada inspektora, ako se kontrola obavlja izvan mjesta rada inspektora.

(2) Troškove iz stavka 1. ovoga članka dužan je platiti trgovac ili, u slučaju uvoza, njegov ovlašteni zastupnik.

(3) Troškovi iz stavka 1. ovoga članka prihod su državnog proračuna Republike Hrvatske.

(4) Iznos troška rada inspektora, način izračuna troškova prijevoza inspektora do mjesta provedbe kontrole te način i uvjeti plaćanja troškova iz stavka 1. ovoga članka objavljuju se na mrežnim stranicama Ministarstva i Državnog inspektorata.

Analiza rizika

Članak 29.

(1) Analiza rizika od neusklađenosti partija/pošiljaka provodi se na temelju kriterija za procjenu rizika u svrhu učinkovitije kontrole usklađenosti proizvoda iz članka 5. stavka 1. ovoga Pravilnika.

(2) U Republici Hrvatskoj provode se sljedeće analize rizika iz stavka 1. ovoga članka za potrebe provedbe:

− inspekcijskog nadzora na tržištu Republike Hrvatske

− kontrola usklađenosti pri uvozu.

(3) Na temelju provedene analize rizika trgovci se razvrstavaju u jednu od sljedećih kategorija:

− malog rizika

− srednjeg rizika

− velikog rizika.

(4) Analizu rizika iz stavka 1. ovoga članka, koristeći se upisnikom trgovaca, provodi nadležni inspektor.

Analiza rizika za potrebe provedbe kontrole usklađenosti u okviru inspekcijskog nadzora na tržištu Republike Hrvatske

Članak 30.

(1) Za potrebe provedbe analize rizika radi kontrole usklađenosti proizvoda iz članka 5. stavka 1. ovoga Pravilnika u okviru inspekcijskog nadzora na tržištu Republike Hrvatske u obzir se uzimaju podaci o svim trgovcima upisanim u Upisnik trgovaca.

(2) Inicijalno, za potrebe analize rizika, trgovci se u kategorije rizika iz članka 29. stavka 3. ovoga Pravilnika razvrstavaju na temelju sljedećih kriterija za procjenu rizika:

− nalazi prethodnih kontrola usklađenosti voća i povrća s tržišnim standardima

− pravno-organizacijski oblik trgovca.

(3) Minimalni udjel trgovaca koji podliježe kontroli usklađenosti za svaku kategoriju rizika određuje se na temelju analize rizika.

(4) Za procjenu rizika od neusklađenosti proizvoda iz članka 5. stavka 1. ovoga Pravilnika u obzir se uzimaju jedan ili više sljedećih kriterija:

− vrsta proizvoda

− mjesto na kojem se provodi kontrola (mjesto nadzora)

− zemlja podrijetla proizvoda

− nalazi prethodnih kontrola.

(5) Državni inspektorat tijekom kalendarske godine u više navrata/ciljanih akcija (učestalost) provodi kontrole usklađenosti u okviru inspekcijskog nadzora.

(6) Uvjeti za povećavanje i smanjenje rizika od neusklađenosti u smislu promjene statusa trgovca s obzirom na kategoriju rizika iz članka 29. stavka 3. ovoga Pravilnika određuju se na temelju algoritma modula Analiza rizika iz Upisnika trgovaca u skladu s člankom 13. točkom 6. ovoga Pravilnika, koji u obzir uzima ukupan broj nadzora i kontrola trgovca tijekom godine i ukupan broj utvrđenih neusklađenosti u tim nadzorima i kontrolama.

Analiza rizika za potrebe provedbe kontrola
 usklađenosti pri uvozu

Članak 31.

(1) Za potrebe provedbe analize rizika radi kontrole usklađenosti proizvoda iz članka 5. stavka 1. ovoga Pravilnika u obzir se uzimaju podaci iz Upisnika trgovaca koji se odnose na uvozne pošiljke te podaci s dokumentacije koja prati uvoznu pošiljku.

(2) Inicijalno, za potrebe analize rizika, pošiljke se u kategorije rizika iz članka 29. stavka 3. ovoga Pravilnika razvrstavaju na temelju podataka o prethodnim kontrolama usklađenosti proizvoda s tržišnim standardima s obzirom na sljedeće kriterije:

− količine (neto masa) uvoznih pošiljaka i partija, ako pošiljka sadrži više vrsta proizvoda

− vrsta proizvoda

− broj pošiljaka/partija

− zemlju podrijetla

− nalazi prethodnih kontrola usklađenosti voća i povrća s tržišnim standardima.

(3) Minimalni udjel pošiljaka/partija koje podliježu kontroli usklađenosti za svaku kategoriju rizika određuje se na temelju analize rizika.

(4) Za procjenu rizika od neusklađenosti uvoznih partija/pošiljaka iz članka 5. stavka 1. ovoga Pravilnika u obzir se uzimaju jedan ili više sljedećih kriterija:

− vrsta proizvoda

− zemlja podrijetla proizvoda

− količina proizvoda

− broj partija/pošiljaka

− zemlja odredišta pošiljke

− postojanje potvrde o usklađenosti koju izdaju nadležna tijela treće zemlje u kojoj su kontrole usklađenosti odobrene u skladu s člankom 8. stavkom 2. Provedbene uredbe Komisije (EU) 2023/2430 ili OECD certifikat

− nalazi prethodnih kontrola usklađenosti voća i povrća s tržišnim standardima.

(5) Uvjeti za povećavanje i smanjenje rizika od neusklađenosti u smislu promjene statusa partije/pošiljke s obzirom na kategoriju rizika iz članka 29. stavka 3. ovoga Pravilnika određuju se na temelju algoritma modula Analiza rizika iz Upisnika trgovaca u skladu s člankom 13. točkom 6. ovoga Pravilnika, koji u obzir uzima ukupan broj kontrola partija/pošiljaka tijekom godine i ukupan broj utvrđenih neusklađenosti u tim kontrolama.

V. OVLAŠTENJE TRGOVACA

Ovlašteni trgovci

Članak 32.

(1) Ministarstvo može ovlastiti trgovca da:

− obavlja kontrole usklađenosti proizvoda iz članka 5. stavka 1. ovoga Pravilnika koje otprema, s tržišnim standardima iz članka 4. stavka 4. ovoga Pravilnika

− pri označavanju svakog pakiranja proizvoda u fazi otpreme koristi obrazac iz Priloga I. Provedbene uredbe Komisije (EU) 2023/2430

− potpisuje potvrdu o usklađenosti s tržišnim standardima Europske unije za svježe voće i povrće iz Priloga III. Provedbene uredbe Komisije (EU) 2023/2430, ako udovoljava uvjetima iz stavka 2. ovoga članka.

(2) Radi dobivanja ovlaštenja, trgovac iz stavka 1. ovoga članka mora ispunjavati sljedeće uvjete:

a) biti upisan u Upisnik trgovaca

b) biti razvrstan u kategoriju malog rizika

c) raspolagati odgovarajućim prostorom (pakirnicom)

d) raspolagati odgovarajućom opremom za pripremu, pakiranje i kontrolu proizvoda za koje se ovlaštenje traži

e) biti obuhvaćen sustavom kontrole od strane nadležnog inspektora tijekom najmanje jedne prethodne tržišne godine:

– za jabuke i agrume kontrole trebaju biti provedene u najmanje 15 slučajeva u prethodnoj i tekućoj tržišnoj godini, uz uvjet da je kontrolom obuhvaćena količina od najmanje 250.000 kg

– za ostale proizvode koji podliježu posebnom standardu iz članka 4. stavka 4. ovoga Pravilnika kontrole trebaju biti provedene u najmanje 10 slučajeva u prethodnoj i tekućoj tržišnoj godini, uz uvjet da je kontrolom obuhvaćeno najmanje 150.000 kg

f) da u svim kontrolama iz točke e) ovoga stavka i inspekcijskim nadzorima provedenim u prethodnoj i tekućoj tržišnoj godini nisu utvrđene nepravilnosti

g) da je za proizvod za koji se traži ovlaštenje ostvaren značajan promet u prethodnoj tržišnoj godini i to:

– za jabuke i agrume najmanje 250.000 kg

– za proizvode koji podliježu posebnom standardu iz članka 4. stavka 4. ovoga Pravilnika najmanje 150.000 kg

h) biti proizvođač ili prvi otkupljivač proizvoda od proizvođača koji stavlja proizvode na tržište Republike Hrvatske, zajedničko tržište Europske unije ili ih izvozi u treće zemlje

i) imati u stalnom radnom odnosu najmanje jednu zaposlenu osobu koja će provoditi kontrole usklađenosti proizvoda za koje se ovlaštenje traži, koja je uspješno završila program izobrazbe iz članka 37. ovoga Pravilnika

j) obvezati se da će:

– uredno provoditi kontrole usklađenosti proizvoda koje otpremaju

– voditi evidenciju svih provedenih kontrola

– omogućiti kontrole inspektora Državnog inspektorata i Ministarstva.

(3) Ovlaštenje iz stavka 1. ovoga članka izdaje se na razdoblje od tri godine.

Popis ovlaštenih trgovaca

Članak 33.

(1) Ministarstvo uspostavlja i vodi popis ovlaštenih trgovaca.

(2) U popis iz stavka 1. ovoga članka upisuju se svi trgovci ovlašteni u skladu s člankom 34. stavkom 7. ovoga Pravilnika.

(3) Popis iz stavka 1. ovoga članka sadrži najmanje sljedeće podatke:

− upisnički broj iz Upisnika trgovaca

− proizvode za koje je izdano ovlaštenje

− razdoblje trajanja ovlaštenja.

(4) Popis iz stavka 1. ovoga članka se objavljuje na mrežnim stranicama Ministarstva.

Zahtjev za ovlaštenje i postupanja nadležnih tijela po zahtjevu trgovca

Članak 34.

(1) Zahtjev za ovlaštenje trgovca podnosi se elektronički, putem sustava Upisnika trgovaca, a trgovac pristupa Upisniku trgovaca u skladu s člankom 14. stavkom 2. ovoga Pravilnika.

(2) Uz zahtjev iz stavka 1. ovoga članka trgovac prilaže:

a) dokaz o raspolaganju odgovarajućim prostorom/pakirnicom

b) dokaz o raspolaganju odgovarajućom opremom za pripremu i pakiranje proizvoda za koje se ovlaštenje traži

c) elektronički zapis o radno-pravnom statusu (e-radna knjižica) Hrvatskog zavoda za mirovinsko osiguranje kojim dokazuje da u stalnom radnom odnosu ima zaposlenu osobu koja će obavljati kontrolu i potpisivati potvrde o usklađenosti koja je uspješno završila program izobrazbe i stekla Uvjerenje o osposobljenosti iz članka 37. stavka 6. ovoga Pravilnika

d) dokaz o ostvarenom prometu proizvodima za koje se traži ovlaštenje u prethodnoj tržišnoj godini

e) izjavu potpisanu od strane odgovorne osobe podnositelja zahtjeva kojom se obvezuje uredno provoditi kontrole usklađenosti proizvoda koje otprema, voditi evidenciju svih provedenih kontrola te omogućiti kontrole inspektora Državnog inspektorata i Ministarstva.

(3) Iznimno od stavka 2. točke c) ovoga članaka, zahtjev iz stavka 1. ovoga članka trgovac može podnijeti i ako osoba nije završila program izobrazbe i stekla uvjerenje o osposobljenosti iz članka 37. stavka 6. ovoga Pravilnika, uz uvjet da uz zahtjev odgovorna osoba podnositelja zahtjeva popuni prijavnicu radi prijave osobe na program izobrazbe.

(4) Administrativnu obradu zahtjeva provodi Ministarstvo.

(5) Ako je administrativnom obradom zahtjeva utvrđeno da je trgovac dostavio sve tražene dokaze nadležni inspektor obavit će neposredni inspekcijski nadzor trgovca radi provjere dokaza iz stavka 2. ovoga članka i uvjeta za ovlaštenje navedenih u članka 32. stavku 2. ovoga Pravilnika.

(6) Nakon provedenog nadzora iz stavka 5. ovoga članka nadležni inspektor unosi podatke o obavljenom nadzoru u Upisnik trgovaca.

(7) O zahtjevu iz stavka 1. ovoga članka Ministarstvo odlučuje rješenjem u skladu s člankom 131. stavkom 8. Zakona.

(8) Rješenje iz stavka 7. ovoga članka trgovcu se dostavlja u korisnički pretinac podnositelja zahtjeva u sustavu e-Građani.

(9) Trgovac može podnijeti novi zahtjev za ovlaštenje najranije 45 dana prije isteka roka navedenog u rješenju iz stavka 7. ovoga članka.

(10) Prilikom podnošenja zahtjeva iz stavka 9. ovoga članka, na trgovca se primjenjuju uvjeti iz članka 32. stavka 2. točke a), b), c) d), f) g), h), i) i j) ovoga Pravilnika.

(11) Obrasci izjave iz stavka 2. točke e) i prijavnice iz stavka 3. ovoga članka objavljuju se na mrežnim stranicama Ministarstva.

Obveze ovlaštenog trgovca

Članak 35.

(1) Ovlašteni trgovci dužni su:

a) uredno provoditi kontrole usklađenosti proizvoda koje otpremaju i voditi evidenciju svih provedenih kontrola

b) unositi podatke o obavljenim kontrolama usklađenosti voća i povrća s tržišnim standardima i izdavati potvrde o usklađenosti putem sustava Upisnika trgovaca

c) na zahtjev Ministarstva i/ili Državnog inspektorata dostaviti preslike svih izdanih potvrda o usklađenosti i evidencije svih provedenih kontrola

d) omogućiti provođenje kontrola/inspekcijskog nadzora iz članka 19. ovoga Pravilnika.

(2) Ovlašteni trgovci dužni su bez odgode, a najkasnije u roku od 8 dana od dana nastanka promjene obavijestiti Ministarstvo o promjeni uvjeta iz članka 32. stavka 2. točke c) ovoga Pravilnika, u slučaju promjene pakirnice te uvjeta iz članka 32. stavka 2. točke i) ovoga Pravilnika, u slučaju promjene stalno zaposlene osobe koja obavlja kontrolu i potpisuje potvrde o usklađenosti.

(3) U slučaju promjena iz stavka 2. ovoga članka ovlašteni trgovci su dužni podnijeti zahtjev za promjenom podataka, uz prilaganje dokaza iz članka 34. stavka 2. točke a) i/ili c) ovoga Pravilnika.

(4) Obrazac Evidencija o provedenim kontrolama iz stavka 1. ovoga članka objavljuje se na mrežnim stranicama Ministarstva.

Ukidanje ovlaštenja

Članak 36.

(1) Ministarstvo će u skladu s člankom 131. stavkom 8. podstavkom 6. Zakona rješenjem ukinuti ovlaštenje trgovcu iz članka 34. stavka 7. ovoga Pravilnika, ako se u razdoblju trajanja ovlaštenja utvrdi:

– da ovlašteni trgovac više ne ispunjava uvjete iz članka 32. stavka 2. ovoga Pravilnika

– da ovlašteni trgovac ne izvršava obveze iz članka 35. ovoga Pravilnika

(2) Ako nadležni inspektor kontrolom usklađenosti proizvoda s tržišnim standardima i/ili inspekcijskim nadzorom ovlaštenog trgovca iz članka 19. ovoga Pravilnika utvrdi neusklađenost partije/pošiljke ili nepravilnost u odnosu na obavljanje kontrole usklađenosti proizvoda s tržišnim standardima ponovit će kontrolu/inspekcijski nadzor najkasnije u roku mjesec dana od utvrđivanja neusklađenosti/nepravilnosti, a ako se i u toj kontroli/inspekcijskom nadzoru utvrdi neusklađenost/nepravilnost, nadležni inspektor će predložiti Ministarstvu ukidanje ovlaštenja.

Program izobrazbe i Uvjerenje o osposobljenosti

Članak 37.

(1) Radi ispunjavanja uvjeta iz članka 32. stavka 2. točke i) ovoga Pravilnika fizička osoba zaposlena kod trgovca mora uspješno završiti program izobrazbe o tržišnim standardima za proizvode iz članka 5. stavka 1. za koje se ovlaštenje traži i steći Uvjerenje o osposobljenosti.

(2) Program izobrazbe iz stavka 1. ovoga članka provodi Ministarstvo.

(3) Ministarstvo planira održavanje programa izobrazbe iz stavka 1. ovoga članka na temelju broja podnesenih zahtjeva za ovlaštenje trgovaca koji ne raspolažu najmanje jednom osobom koja je uspješno završila Program izobrazbe i stekla Uvjerenje o osposobljenosti iz stavka 1. ovoga članka.

(4) O načinu i vremenu provođenja te sadržaju izobrazbe, Ministarstvo obavještava trgovca koji je podnio zahtjev za ovlaštenje putem elektroničke pošte.

(5) Nakon provedene izobrazbe Ministarstvo provodi provjeru znanja kandidata u pisanom i praktičnom obliku.

(6) Ako kandidat uspješno savlada provjeru znanja iz stavka 5. ovoga članka Ministarstvo će mu izdati Uvjerenje o osposobljenosti o uspješno završenom programu izobrazbe.

(7) Ako kandidat ne savlada provjeru znanja iz stavka 5. ovoga članka, smatra se da trgovac ne ispunjava uvjet iz članka 32. stavka 2. ovoga članka, a Ministarstvo donosi rješenje o odbacivanju zahtjeva.

VI. PRIJELAZNE ODREDBE

Članak 38.

(1) Postupci započeti do dana stupanja na snagu ovoga Pravilnika dovršit će se po odredbama Pravilnika o upisu u Upisnik trgovaca voćem i povrćem (»Narodne novine«, br. 111/14. i 21/17.).

(2) Trgovci upisani u Upisnik trgovaca na dan stupanja na snagu ovoga Pravilnika, dužni su, radi ažuriranja Upisnika trgovaca unijeti podatke iz članka 13. točaka 2. i 4. ovoga Pravilnika u Upisnik trgovaca, najkasnije u roku od dvije godine od dana stupanja na snagu ovoga Pravilnika.

(3) Trgovci upisani u Upisnik trgovaca koji ne dostave podatke iz stavka 2. ovoga članka u utvrđenom roku, brisat će se iz Upisnika trgovaca.

(4) Odredbe stavka 2. i 3. ovoga članka ne odnose se na fizičke osobe iz članka 13. točke 2. podtočke b) podstavka 1. ovoga Pravilnika koje imaju status OPG-a ili SOPG-a, a upisane su u Upisnik poljoprivrednika ili Upisnik OPG-a koje vodi Agencija za plaćanja.

(5) Do početka primjene sustava Upisnika trgovaca u elektroničkom obliku i omogućavanja podnošenja zahtjeva na obrascima u elektroničkom obliku, postupci iz članaka 14., 15., 16., 17., 20., 34. i 35. ovoga Pravilnika pokreću se pisanim putem podnošenjem podnesaka na obrascima koji se objavljuju na mrežnim stranicama Ministarstva, a obrazac iz članka 20. ovoga Pravilnika objavljuje se i na mrežnim stranicama Državnog inspektorata.

(6) Osim pisanim putem iz stavka 5. ovoga članka podnošenje zahtjeva za pokretanje postupka iz članka 20. ovoga Pravilnika (zahtjev za kontrolu usklađenosti), do početka primjene sustava Upisnika trgovaca u elektroničkom obliku i omogućavanja podnošenja zahtjeva na obrascima u elektroničkom obliku, za pošiljke koje se uvoze može izvršiti trgovac ili njegov ovlašteni zastupnik korištenjem sustava IMSOC ili korištenjem druge aplikacije koju odredi Državni inspektorat.

(7) Do početka primjene sustava Upisnika trgovaca u elektroničkom obliku i omogućavanja podnošenja zahtjeva na obrascima u elektroničkom obliku, potvrda o usklađenosti iz članka 25. stavka 1. ovoga Pravilnika može se izdati i putem sustava IMSOC ili korištenjem druge aplikacije koju odredi Državni inspektorat.

(8) Postupci iz stavka 5. ovoga članka moći će se pokrenuti pisanim putem i nakon početka primjene sustava Upisnika trgovaca u elektroničkom obliku, ali isključivo u slučaju razdoblja privremene nefunkcionalnosti sustava Upisnika trgovaca.

(9) Obavijest o početku primjene sustava Upisnika trgovaca u elektroničkom obliku i omogućavanja podnošenja zahtjeva na obrascima u elektroničkom obliku bit će objavljena na mrežnim stranicama Ministarstva.

(10) Danom stupanja na snagu ovoga Pravilnika, briše se iz Upisnika trgovaca voćem i povrćem, trgovac koji je u skladu s Pravilnikom o upisu u Upisnik trgovaca voćem i povrćem (»Narodne novine«, br. 91/10.), Pravilnikom o tržišnim standardima za voće i povrće (»Narodne novine«, br. 47/12., 102/12., 4/13. i 80/13.) i Pravilnikom o upisu u Upisnik trgovaca voćem i povrćem (»Narodne novine«, br. 11/14. i 21/17.) bio upisan kao član OPG-a.

VII. ZAVRŠNE ODREDBE

Članak 39.

Danom stupanja na snagu ovoga Pravilnika prestaje važiti Pravilnik o upisu u Upisnik trgovaca voćem i povrćem (»Narodne novine«, br. 111/14. i 21/17.) i Pravilnik o inspekcijskom nadzoru i kontroli usklađenosti voća i povrća s tržišnim standardima (»Narodne novine«, br. 69/17. i 79/17.).

Članak 40.

Ovaj Pravilnik stupa na snagu osmoga dana od dana objave u »Narodnim novinama«, osim članka 5. stavka 5. ovoga Pravilnika u dijelu koji se odnosi na voće i povrće iz dijela IX. Priloga I. Uredbe (EU) br. 1308/2013. koje podliježe posebnom tržišnom standardu i koje poljoprivrednik prodaje krajnjem potrošaču za osobnu potrošnju na tržnicama u Republici Hrvatskoj, članka 6. stavka 2., članka 6. stavka 8. točke c), članka 7. i članka 8. ovoga Pravilnika koji stupaju na snagu 1. srpnja 2026.

Klasa: 011-01/25-01/22

Urbroj: 525-06/219-25-8

Zagreb, 8. prosinca 2025.

Potpredsjednik Vlade
 i ministar
 David Vlajčić, v. r.